ພິທີໄຂກອງປະຊຸມໃຫຍ່ຜູ້ແທນທົ່ວປະເທດ ຄັ້ງທີ XII ຂອງສະຫະພັນແມ່ຍິງຫວຽດນາມ. (ພາບ: TTXVN)
ວກ.ອອນໄລ - ແຕ່ວັນທີ 7 ມີນາຫາ 9 ເມສາ 2017, ທີ່ນະຄອນຫຼວງຮ່າໂນ້ຍ, ສສ.ຫວຽດນາມ, ກອງປະຊຸມໃຫຍ່ຜູ້ແທນແມ່ຍິງທົ່ວປະເທດ ຄັ້ງທີ XII (2017 - 2022) ພາຍໃຕ້ຫົວຂໍ້ “ສາມັກຄີ - ປ່ຽນແປງໃໝ່ - ສະເໝີພາບ - ເຊື່ອມໂຍງ” ໄດ້ຈັດຂຶ້ນຢ່າງສົມກຽດ ແລະ ສຳເລັດຜົນຢ່າງຈົບງາມ. ສະຫາຍ ຫງວຽນຝູຈ້ອງ, ເລນາທິການໃຫຍ່ຄະນະບໍລິຫານງານສູນກາງ ພັກກອມມູນິດຫວຽດນາມ ໄດ້ໃຫ້ກຽດເຂົ້າຮ່ວມ ແລະ ກ່າວປາໄສຊີ້ນຳກອງປະຊຸມ. ວາລະສານກອມມູນິດ ຂໍເປັນກຽດແນະນຳບົດປາໄສດັ່ງກ່າວ.
ມື້ນີ້, ຂ້າພະເຈົ້າຮູ້ສຶກດີໃຈທີ່ສຸດທີ່ໄດ້ມາຮ່ວມກອງປະຊຸມໃຫຍ່ຜູ້ແທນແມ່ຍິງທົ່ວປະເທດ ຄັ້ງທີ XII ເຊິ່ງເປັນເຫດການອັນສຳຄັນ ໃນຊີວິດການເມືອງ-ສັງຄົມຂອງປະເທດ. ຕາງໜ້າຄະນະບໍລິຫານງານສູນກາງພັກ, ຂ້າພະເຈົ້າຂໍຝາກຄຳອວຍພອນໄຊອັນປະເສີດມາຍັງບັນດາແຂກທີ່ມີກຽດ, ບັນດາແມ່ຫວຽດນາມວິລະຊົນ, ຂໍອວຍພອນໄຊໃຫ້ຜູ້ແທນທາງການ 1.153 ສະຫາຍທີ່ເປັນບັນດາແມ່ຍິງຜູ້ດີເດັ່ນແລະແບບຢ່າງ ຈາກທຸກແຫ່ງຫົນໃນທົ່ວປະເທດ ມາເຕົ້າໂຮມຢູ່ນະຄອນຫຼວງຮ່າໂນ້ຍທີ່ມີມູນເຊື້ອອະລິຍະທຳຫຼາຍພັນປີ ເພື່ອເຂົ້າຮ່ວມກອງປະຊຸມໃຫຍ່ຄັ້ງນີ້. ໂດຍຜ່ານບັນດາທ່ານຜູ້ແທນ, ບັນດາສະຫາຍ ແລະ ເພື່ອນມິດ, ຂ້າພະເຈົ້າຂໍຝາກຄຳຢ້ຽມຢາມຖາມຂ່າວທີ່ສະໜິດສະໜົມ ແລະ ຄຳອວຍພອນໄຊທີ່ດີງາມທີ່ສຸດ ມາຍັງຖັນແຖວພະນັກງານສະຫະພັນແມ່ຍິງຂັ້ນຕ່າງໆ ພ້ອມດ້ວຍເອື້ອຍນ້ອງແມ່ຍິງໝົດທຸກຄົນໃນທົ່ວປະເທດ.
ໃນຕະຫຼອດໄລຍະປະຫວັດສາດແຫ່ງການສ້າງສາ ແລະ ປົກປັກຮັກສາປະເທດຊາດຂອງຊາດເຮົາ, ແມ່ຍິງຫວຽດນາມໄດ້ມີການອຸທິດ, ປະກອບສ່ວນອັນໃຫຍ່ຫຼວງ, ເພື່ອປະກອບສ່ວນເຂົ້າໃນການກໍ່ສ້າງ ແລະ ປົກປັກຮັກສາບ້ານເມືອງສຸວັນນະຂອງປະເທດຊາດ, ສ້າງເປັນມູນເຊື້ອອັນສະຫງ່າລາສີ: ອົງອາດກ້າຫານ, ບໍ່ຍອມຈຳນົນ, ຊື່ສັດບໍລິສຸດ, ເກັ່ງກ້າໃນການງານ.
ເມື່ອຍັງຊີວິດຢູ່, ປະທານ ໂຮ່ຈີມິນ ຍາມໃດກໍ່ໄດ້ເອົາໃຈໃສ່ ແລະ ຕີລາຄາສູງຕໍ່ຖານະ, ບົດບາດຂອງແມ່ຍິງຫວຽດນາມ. ເພິ່ນເຄີຍເນັ້ນວ່າ: “ບ້ານເມືອງສຸວັນນະຫວຽດນາມ ໄດ້ມີຄວາມສວຍງາມ ແລະ ຮຸ່ງເຮືອງເຫຼືອງເຫຼື້ອມ ຍ້ອນການອອກແຮງຕ່ຳຫຸກປັກແສ່ວ ເພີ່ມພູນຄູນສ້າງຂອງແມ່ຍິງທັງຄົນໜຸ່ມກໍ່ຄືຄົນເຖົ້າ”(1). ຊາດຫວຽດນາມ ແລະ ພັກກອມມູນິດຫວຽດນາມ ຮູ້ບຸນຄຸນຕະຫຼອດກາລະນານ ຕໍ່ບັນດາແມ່ວິລະຊົນທີ່ໄດ້ໃຫ້ກຳເນີດແລະອຸທິດລູກຫຼານຜູ້ດີເດັ່ນຂອງຕົນໃຫ້ແກ່ການປະຕິວັດ ໄດ້ ແລະ ກຳລັງສູ້ຮົບຢ່າງອົງອາດກະຫານເພື່ອປົກປັກຮັກສາບ້ານເກີດເມືອງນອນອັນເປັນແພໄໝມີຄ່າໂດຍບັນພະບູລຸດເປັນຄົນທີ່ສ້າງສາ, ປົກປັກຮັກສາເອົາມາໃຫ້.
ເສີມຂະຫຍາຍມູນເຊື້ອຮັກຊາດ ແລະ ປະຕິວັດຂອງບັນດາລຸ້ນຄົນສະໄໝກ່ອນ, ແມ່ຍິງ ຫວຽດນາມ ໃນປັດຈຸບັນກຳລັງສຶບຕໍ່ມີບົດບາດ ແລະ ມີການປະກອບສ່ວນອັນສຳຄັນໃນພາລະກິດແຫ່ງການປ່ຽນແປງໃໝ່, ຫັນເປັນອຸດສາຫະກຳທັນສະໄໝ, ເຊື່ອມໂຍງສາກົນ, ກໍ່ສ້າງ ແລະ ປົກປັກຮັກສາປະເທດຊາດອັນແສນຮັກ.
ກວມເອົາກວ່າ 50% ຈຳນວນພົນລະເມືອງ ແລະ ຫຼາຍກວ່າ 48% ກຳລັງອອກແຮງງານໃນສັງຄົມ, ແມ່ຍິງ ຫວຽດນາມ ມີໜ້າໃນທຸກຂົງເຂດ, ໃນທຸກບໍລິເວັນ, ເປັນເຈົ້າການເຂົ້າຮ່ວມບັນດາການເຄື່ອນໄຫວຂອງຊີວິດສັງຄົມ, ປະຕິບັດເປັນຢ່າງດີບັນດາແນວນະໂຍບາຍ, ແນວທາງຂອງພັກ, ນະໂຍບາຍ, ກົດໝາຍຂອງລັດ; ຕັ້ງໜ້າຕອບສະໜອງບັນດາຂະບວນການແຂ່ງຂັນຮັກຊາດ, ບັນລຸໄດ້ຜົນງານອັນດີເດັ່ນເປັນຈຳນວນຫຼາຍໃນ ຂົງເຂດຕ່າງໆຂອງຊີວິດສັງຄົມ. ພ້ອມທັງ, ແມ່ຍິງກໍ່ຍັງປະຕິບັດເປັນຢ່າງດີພາລະບົດບາດເປັນເມຍ, ເປັນແມ່, ເປັນຄູຜູ້ທຳອິດ, ເປັນບ່ອນອີງດ້ານຈິດໃຈທີ່ແຂງແກ່ນ, ຜູ້ທີ່ຕິດພັນບັນດາສະມາຊິດໃນຄອບຄົວ, ພ້ອມກັນເບີ່ງແຍງດູແລຄອບຄົວໃຫ້ມີຄວາມຜາສຸກ.
ຂ້າພະເຈົ້າຊົມເຊີຍ ແລະ ຕີລາຄາສູງຕໍ່ ບົດລາຍງານຂອງສະຫະພັນແມ່ຍິງ ຫວຽດນາມ ທີ່ໄດ້ກ່າວມາ ໃນກອງປະຊຸມໃຫຍ່ຄັ້ງນີ້. ໃນຫ້າປີທີ່ຜ່ານມາ, ໄດ້ເຫັນຢ່າງຈະແຈ້ງວ່າ ຂະບວນການຂອງແມ່ຍິງ ຫວຽດນາມ ສຶບຕໍ່ໄດ້ມີບາດກ້າວຂະຫຍາຍຕົວ, ເຊິ່ງໄດ້ປະກອບສ່ວນຢ່າງຕັ້ງໜ້າເຂົ້າໃນພາລະກິດແຫ່ງການປ່ຽນແປງໃໝ່, ກໍ່ສ້າງ ແລະ ປົກປັກຮັກສາປະເທດຊາດ. ສະຫະພັນແມ່ຍິງ ຫວຽດນາມ ໄດ້ສຶບຕໍ່ເສີມຂະຫຍາຍບົດບາດເປັນຫຼັກແຫຼ່ງໃນວຽກງານແມ່ຍິງ ແລະ ພາລະກິດສະເໝີພາບຍິງ-ຊາຍ; ປະຕິບັດພາລະໜ້າທີ່ເປັນຜູ້ຕາງໜ້າ, ເບິ່ງແຍງດູແລ, ຮັກສາສິດ ແລະ ຜົນປະໂຫຍດທີ່ຖືກຕາມກົດໝາຍ ແລະ ເປັນທຳຂອງແມ່ຍິງ; ເປັນຂົວຕໍ່ລະຫວ່າງ ພັກ ກັບສະມາຊິກ, ແມ່ຍິງ, ເຊິ່ງປະກອບສ່ວນເຂົ້າໃນການກໍ່ສ້າງກຸ່ມກ້ອນມະຫາສາມັກຄີ ປວງຊົນທັງຊາດ, ກໍ່ສ້າງພັກ, ກໍ່ສ້າງລະບົບການເມືອງທີ່ປອດໃສຂາວສະອາດ, ໝັ້ນຄົງເຂັ້ມແຂງ. ບັນດາຂະບວນການແຂ່ງຂັນ “ແມ່ຍິງຕັ້ງໜ້າຮ່ຳຮຽນ, ອອກແຮງງານຢ່າງຫົວຄິດປະດິດສ້າງ, ກໍ່ສ້າງຄອບຄົວໃຫ້ມີຄວາມຜາສຸກ” ແລະ ສອງຂະບວນການ “ຫຼໍ່ຫຼອມຂາດຄຸນສົມບັດສິນທຳ; ມີຄວາມໝັ້ນໃຈ, ນັບຖືຕົນເອງ, ຊື່ສັດບໍລິສຸດ, ກ້າກັ່ນ”, “ກໍ່ສ້າງຄອບຄົວແບບຫ້າບໍ່ມີ, ສາມສະອາດ” ຕິດພັນກັບການຮ່ຳຮຽນ ແລະ ປະຕິບັດຕາມແນວຄິດ ແລະ ຄຸນສົມບັດ, ແບບແຜນໂຮ່ຈີມິນ ໄດ້ຮັບການປະຕິບັດຢ່າງຄົບຊຸດ, ຮ້ອບດ້ານ, ນຳເອົາຜົນປະໂຫຍດຢ່າງແທ້ຈິງໃຫ້ແກ່ແມ່ຍິງ, ຄອບຄົວ ແລະ ຊຸມຊົນ, ປະກອບສ່ວນເຂົ້າໃນການກໍ່ສ້າງຊົນນະບົດໃໝ່, ຕົວເມືອງສີວິໄລ. ເນື້ອໃນ, ແບບວິທີການເຄື່ອນໄຫວຂອງສະຫະພັນແມ່ຍິງ ໄດ້ມີການປ່ຽນແປງໃໝ່, ມີມາດຕະການແກ້ໄຂຈຳນວນຫຼາຍ ເພື່ອເປີດກວ້າງລັກສະນະສະຫະພາບ, ດຶງດູດ, ຂົນຂວາຍບັນດາຊັ້ນຄົນແມ່ຍິງ, ປະສານສົມທົບກັບຂັ້ນ ຂະແໜງການຕ່າງໆ ແລະ ທົ່ວສັງຄົມ ເພື່ອປະກອບສ່ວນແກ້ໄຂຫຼາຍບັນຫາຂອງແມ່ຍິງ, ຄອບຄົວ, ເພື່ອຄວາມກ້າວໜ້າຂອງແມ່ຍິງ. ອົງການຈັດຕັ້ງສະຫະພັນແມ່ຍິງໄດ້ຮັບການປັບປຸງ ແລະ ຂະຫຍາຍຕົວ, ຫັນເປັນຫຼາຍຮູບຫຼາຍແບບການເຕົ້າໂຮມ, ດຶງດູດແມ່ຍິງ ໃຫ້ເຂົ້າຮ່ວມອົງການຈັດຕັ້ງສະຫະພັນ. ພະນັກງານສະຫະພັນແມ່ຍິງໄດ້ຮັບການກໍ່ສ້າງໂດຍພື້ນຖານ ແລະ ນັບມື້ນັບໄດ້ຫັນເປັນໜຸ່ມນ້ອຍ. ສະຫະພັນແມ່ຍິງກໍ່ໄດ້ເປັນເຈົ້າການສະເໜີ, ບຳລຸງກໍ່ສ້າງພະນັກງານເພດຍິງຫຼາຍຄົນ ໃຫ້ຮັບຕຳແໜ່ງການນຳ, ການຄຸ້ມຄອງໃນຂັ້ນ, ຂະແໜງການຕ່າງໆ. ວຽກງານພົວພັນການຕ່າງປະເທດ ແລະ ຮ່ວມມືສາກົນຂອງສະຫະພັນແມ່ຍິງໄດ້ຮັບການເປີດກວ້າງ.
ອັດຕາສ່ວນແມ່ຍິງທີ່ເຂົ້າຮ່ວມວຽກງານການນຳ, ການຄຸ້ມຄອງໃນລະບົບການເມືອງ ນັບມື້ນັບເພີ່ມຂຶ້ນ. ໃນບັນດາສະໄໝກອງປະຊຸມໃຫຍ່ຂອງພັກທີ່ຜ່ານມານີ້ ຍາມໃດກໍ່ມີແມ່ຍິງເປັນກຳມະການກົມການເມືອງ, ເລຂາທິການສູນກາງພັກ, ກຳມະການສູນກາງພັກ, ລັດຖະມົນຕີ, ຮອງລັດຖະມົນຕີ ເປັນຈຳນວນຫຼາຍ; ອັດຕາສ່ວນແມ່ຍິງເປັນສະມາຊິກສະພາແຫ່ງຊາດ ກໍ່ກວມປະມານ 27%. ໃນຂົງເຂດເສດຖະກິດ ຜູ້ອອກແຮງງານເພດຍິງ ໄດ້ມີການເຂົ້າຮ່ວມໃນຫຼາຍຂະແໜງການ, ອາຊີບໃໝ່ ເຊິ່ງກ່ອນໜ້ານີ້ພຽງແຕ່ມີການເຂົ້າຮ່ວມຂອງຜູ້ອອກແຮງງານເພດຊາຍ; ທາງດ້ານວິທະຍາສາດ ເຕັກໂນໂລຊີ, ການເຂົ້າຮ່ວມຂອງແມ່ຍິງໄດ້ກວມເອົາເກືອບ 40% ແລະ ອັດຕາສ່ວນນັກວິທະຍາສາດເພດຍິງບັນລຸ 6%. ພິເສດ, ໃນການສຶກສາ, ບຳລຸງກໍ່ສ້າງ ແລະ ສາທາລະນະສຸກ, ມີພະນັກງານເພດຍິງກວມເອົາອັດຕາສ່ວນໃຫຍ່, ໃນສນັ້ນຫຼາຍຄົນມີລະດັບຄວາມຮູ້ສູງ. ການເຕີບໃຫຍ່ຂອງຂະບວນການແມ່ຍິງ, ບັນດາການປະກອບສ່ວນຢ່າງສົມກຽດຂອງສະຫະພັນແມ່ຍິງຂັ້ນຕ່າງໆໃນສະໄໝທີ່ຜ່ານມາ ໄດ້ຮັບການຊົມເຊິຍຮັບຮອງ, ປະດັບນາມມະຍົດ, ຍ້ອງຍໍໃຫ້ລາງວັນທີ່ສູງສົ່ງແລະປະເສີດ ຈາກພັກແລະລັດ. ມີໝູ່ຄະນະ, ບຸກຄົນເປັນຜູ້ຍິງໄດ້ຮັບຫຼຽນໄຊເອກະລາດ ແລະ ຫຼຽນໄຊອກກແຮງງານຂັ້ນຕ່າໆ ເປັນຈຳນວນຫຼາຍ; ມີເອື້ຍນ້ອງໄດ້ຮັບນາມມະຍົດເປັນນັກຮົບແຂ່ງຂັນທົ່ວປະເທດ, ເປັນຄູອາຈານ, ນາຍແພດຜູ້ດີເດັ່ນ; ຄູອາຈານ, ນາຍແພດປະຊາຊົນ; ສິລະປິນຜູ້ດີເດັ່ນ, ສິລະປິນປະຊາຊົນ... ມີຄົນເປັນແບບຢ່າງທີ່ເຮັດວຽກດີ, ວຽກບຸນເປັນຫຼາຍວຽກເຊິ່ງໄດ້ຕົບແຕ່ງເສີມສວຍໃຫ້ຮູບພາບອັນປະເສີດຂອງແມ່ຍິງຫວຽດນາມ.
ຕາງໜ້າໃຫ້ພັກແລະລັດ, ຂ້າພະເຈົ້າຂໍຊົມເຊີຍ ແລະ ເຊີດຊູບັນດາຜົນງານອັນໃຫຍ່ຫຼວງ ຂອງຂະບວນການແມ່ຍິງ ແລະ ສະຫະພັນແມ່ຍິງຫວຽດນາມ ໃນໄລຍະອາຍຸການທີ່ຜ່ານມາ. ຊົມເຊີຍ ແລະ ຈົດຈຳການນຳພາ, ຊີ້ນຳຢ່າງແທດເໝາະຂອງບັນດາຄະນະພັກ, ການປະສານສົມທົບຢ່າງແໜ້ນແຟ້ນ ຂອງອຳນາດການປົກຄອງ, ແນວໂຮມປະເທດຊາດ, ບັນດາພະແນກ, ກະຊວງ, ຂະແໜງການ, ອົງການຈັດຕັ້ງ ໃນວຽກງານແມ່ຍິງ ແລະ ຄວາມສະເໝີພາບຍິງ-ຊາຍ. ເນື່ອງໃນໂອກາດນີ້, ຂ້າພະເຈົ້າຂໍສະແດງຄວາມຂອບອົກຂອບໃຈຕໍ່ຄວາມສະໜັບສະໜູນ, ຄວາມຊ່ວຍເຫຼືອດ້ວຍຄວາມຫວັງດີ, ມີປະສິດທິຜົນ ຂອງເພື່ອນມິດສາກົນ ໃຫ້ແກ່ສະຫະພັນແມ່ຍິງຫວຽດນາມ, ໃຫ້ແມ່ຍິງແລະເດັກນ້ອຍຫວຽດນາມ.
ແຕ່ວ່າ, ກໍ່ຕ້ອງຮັບຮູ້ຢ່າງກົງໄປກົງມາວ່າ, ໃນ 5 ປີທີ່ຜ່ານມາ ຂະບວນການແມ່ຍິງ ແລະ ການເຄື່ອນໄຫວຂອງສະຫະພັນແມ່ຍິງຫວຽດນາມຂັ້ນຕ່າງໆ ຍັງປະກົດມີຂໍ້ຈຳກັດຫຼາຍຢ່າງ. ນັ້ນແມ່ນ, ຂະບວນການແມ່ຍິງພັດທະນາຢ່າງບໍ່ສະໝ່ຳສະເໝີ, ຄວາມສາມາດບົ່ມຊ້ອນ ແລະ ກຳລັງປະດິດສ້າງຂອງແມ່ຍິງຊັ້ນວັນນະຕ່າງຕ່າງ ຍັງບໍ່ທັນໄດ້ປຸກຕື່ນຢ່າງແຂງແຮງ. ການປ່ຽນແປງເນື້ອໃນ, ມາດຕະການເຄື່ອນໄຫວຂອງສະຫະພັນແມ່ຍິງ ຍັງບໍ່ທັນແຮງແຮງ, ຍັງມີພະນັກງານພາກສ່ວນໜຶ່ງເຮັດວຽກຕາມແບບບໍລິຫານ, ບໍ່ໃກ້ຊິດຕິດແທດກັບຮາກຖານ ເພື່ອເກັບກຳຄວາມຄິດຈິດໃຈ, ຄວາມມຸ່ງມາດປາດຖະໜາຂອງສະມາຊິກ; ບັນດາຮູບການເຕົ້າໂຮມແມ່ຍິງ ຍັງຂາດຄວາມຫຼາກຫຼາຍ, ບໍ່ຕອບສະໜອງໄດ້ກັບຄວາມຮຽກຮ້ອງຕ້ອງການຂອງສະພາບການ. ບັນດາມາດຕະການກ່ຽວກັບການຊ່ວຍເຫຼືອໃຫ້ແມ່ຍິງຫຼຸດຜ່ອນຄວາມທຸກຍາກ, ພັດທະນາເສດຖະກິດແບບຍືນຍົງ ກໍ່ຍັງບໍ່ທັນຄົບຊຸດ. ວຽກງານຕິດຕາມກວດກາ, ວິຈານສັງຄົມ, ເປັນທີ່ປຶກສາໃນການສະເໜີກ່ຽວກັບນະໂຍບາຍນັ້ນ ບາງຄັ້ງບາງບ່ອນບໍ່ໄດ້ຮັບຄວາມເອົາໃຈໃສ່ ດັ່ງນັ້ນຈຶ່ງບໍ່ເສີມຂະຫຍາຍຄຸນປະໂຫຍດແລະປະສິດທິຜົນ ໄດ້ຢ່າງແທ້ຈິງ. ວຽກງານຄົ້ນເຜີຍ, ກໍ່ສ້າງ, ຍ້ອງຍໍຊົມເຊິຍ ແລະ ການຂະຫຍາຍບັນດາແບບຢ່າງທີ່ດີເດັ່ນກ້າວໜ້າ ຍັງບໍ່ໄດ້ປະຕິບັດຢ່າງເປັນປະຈຳ, ບໍ່ທັນເວລາ, ຍັງບໍ່ແຜ່ລານໃນບັນດາຊັ້ນຄົນແມ່ຍິງ. ຄວາມຮັບຮູ້, ລະດັບ, ຄວາມສາມາດຂອງແມ່ຍິງພາກສ່ວນໜຶ່ງ ຍັງຖືກຈຳກັດ. ເອື້ຍນ້ອງຫຼາຍຄົນຍັງບໍ່ມີຄວາມຮັບຮູ້ຢ່າງພຽງພໍ ກ່ຽວກັບບັນດາຄຸນຄ່າມູນເຊື້ອ ຄຸນສົມບັດສິນທຳ ອັນດີງາມຂອງແມ່ຍິງຫວຽດນາມ, ໃນຂະນະທີ່ວຽກງານອົບຮົມສຶກສາການເມືອງແນວຄິດ, ກົດໝາຍ, ຄຸນສົມບັດ, ແບບແຜນດຳລົງຊີວິດ ຂອງສະຫະພັນແມ່ຍິງໄດ້ປ່ຽນແປງໃໝ່ຢ່າງຊັກຊ້າ, ໂດຍສະເພາະຢ່າງຍິ່ງແມ່ນ ໃນສະພາບການຂອງປະເທດທີ່ມີການປ່ຽນແປງຫຼາຍຢ່າງ ແລະ ຄວາມຕ້ອງການຂອງແມ່ຍິງ ນັບມື້ນັບຫຼາກຫຼາຍ. ຂ້າພະເຈົ້າຂໍສະເໜີ, ດ້ວຍຄວາມບັບຖືຖະໜຸຖະໜອມ ແລະ ຈິດໃຈຮັບຜິດຊອບສູງຕໍ່ແມ່ຍິງທັງຊາດ, ບັນດາຜູ້ແທນທີ່ມາຮ່ວມກອງປະຊຸມໃຫຍ່ຄັ້ງນີ້ ຕ້ອງແລກປ່ຽນ, ສົນທະນາ, ວິໄຈໄຈ້ແຍກຢ່າງຈະແຈ້ງ ກ່ຽວກັບສາເຫດ, ເປັນຕົ້ນແມ່ນສາເຫດອັດຕະວິໄສ, ເພື່ອຄົ້ນຫາມາດຕະການແກ້ໄຂບັນດາຂໍ້ຈຳກັດ, ແນໃສ່ຍົກສູງຄຸນນະພາບ ປະສິດທິຜົນແຫ່ງການເຄື່ອນໄຫວ ຂອງຂະບວນການແມ່ຍິງ ແລະ ຂອງສະຫະພັນແມ່ຍິງ ໃນເວລາຕໍ່ໄປ.
ກອງປະຊຸມໃຫຍ່ຜູ້ແທນແມ່ຍິງທົ່ວປະເທດ ຄັ້ງທີ XII ໄດ້ໄຂຂຶ້ນໃນເວລາທີ່ມີຄວາມໝາຍສຳຄັນ: ແມ່ຍິງທົ່ວປະເທດພ້ອມກັບທົ່ວພັກ, ທົ່ວປວງຊົນ, ທົ່ວກອງທັບ ກຳລັງອອກແຮງເສີມຂະຫຍາຍບັນດາຜົນງານທີ່ໃຫຍ່ຫຼວງ ມີຄວາມໝາຍປະຫວັດສາດ ຂອງປະເທດໂດຍຜ່ານ 30 ປີແຫ່ງການປ່ຽນແປງໃໝ່, ຕັດສິນໃຈຜັນຂະຫຍາຍປະຕິບັດມະຕິກອງປະຊຸມໃຫຍ່ຜູ້ແທນທົ່ວປະເທດຄັ້ງທີ XII ຂອງພັກ ໃຫ້ສຳເລັດມີໄຊ ແນໃສ່ພາໃຫ້ປະເທດຜ່ານຜ່າຄວາມຫຍຸ້ງຍາກ, ພັດທະນາຢ່າງໄວແລະໝັ້ນຄົງ, ຈະເບີນຮຸ່ງເຮືອງແລະຜາສຸກ.
ເພື່ອປະຕິບັດເປົ້າໝາຍດັ່ງກ່າວ, ພວກເຮົາຕ້ອງເສີມຂະຫຍາຍກຳລັງແຮງຂອງຄວາມມະຫາສາມັກຄີທົ່ວປວງຊົນ, ໃນນັ້ນມີບົດບາດອັນສຳຄັນຂອງແມ່ຍິງ. ກອງປະຊຸມໃຫຍ່ຄັ້ງທີ XII ຂອງພັກ ກໍ່ໄດ້ຢືນຢັນວ່າ: ຍົົກສູງລະດັບທຸກດ້ານ, ຍົກສູງຊີວິດວັດຖຸແລະຈິດໃຈຂອງແມ່ຍິງ; ປະຕິບັດເປັນຢ່າງດີຄວາມສະເໝີພາບຍິງ-ຊາຍ, ສ້າງເງື່ອນໄຂໃຫ້ແມ່ຍິງພັດທະນາຄວາມເກັ່ງກ້າສາມາດ. ຄົ້ນຄວ້າ, ປັບປຸງ ແລະ ບູລະນະກົດໝາຍ ແລະ ນະໂຍບາຍສຳລັບຜູ້ອອກແຮງງານເພດຍິງ, ສ້າງເງື່ອນໄຂແລະໂອກາດ ໃຫ້ແມ່ຍິງປະຕິບັດເປັນຢ່າງດີບົດບາດແລະຄວາມຮັບຜິດຊອບຂອງຕົນເອງພາຍໃນຄອບຄົວ ແລະ ໃນສັງຄົມ. ເດັດດ່ຽວຕໍ່ສູ້ຕ້ານຄວາມຫຍໍ້ທໍ້ຕ່າງໆໃນສັງຄົມ ແລະ ແກ້ໄຂຢ່າງເຂັ້ມງວດຕາມກົດໝາຍ ຕໍ່ບັນດາການຄ້າມະນຸດ, ການກະທຳຮຸນແຮງ ລະເມີດມະນຸດສະນຸພາບຂອງແມ່ຍິງ.
ກ້າວເຂົ້າສູ່ສະໄໝໃໝ່, ມີກາລະໂອກາດແລະຄວາມສະດວກອັນໃຫຍ່ຫຼວງ ແຕ່ກໍ່ມີສິ່ງທ້າທາຍທີ່ວາງອອກ ຕໍ່ຂະບວນການແມ່ຍິງ ແລະ ວຽກງານສະຫະພັນ. ສະພາບການປ່ຽນແປງດິນຟ້າອາກາດ, ໄພພິບັດ, ໂລຄາພະຍາດ, ຄຸນນະພາບແຫຼ່ງບຸກຄະລາກອນຍັງຕ່ຳ, ຄວາມອະຄະຕິທາງດ້ານເພດຍັງຄົງຈະຢູ່, ຊີວິດຂອງແມ່ຍິງພາກສ່ວນໜຶ່ງ, ເປັນຕົ້ນແມ່ນແມ່ຍິງຢູ່ຊົນນະບົດ, ແມ່ຍິງຊົນເຜົ່າສ່ວນໜ້ອຍ, ແມ່ຍິງເປັນຄົນພິການ ຍັງພົບຄວາມຫຍຸ້ງຍາກຫຼາຍຢ່າງ, ສະພາບການເກີດອາຊະຍາກຳເພີ່ມຂຶ້ນ, ຄວາມຮຸນແຮງໃນຄອບຄົວເກີດຂຶ້ນຢ່າງສັບສົນ, ສະພາບການຊຸດໂຊມທາງດ້ານແນວຄິດການເມືອງ, ຄຸນສົມບັດ, ແບບແຜນດຳລົງຊີວິດໃນແມ່ຍິງພາກສ່ວນໜຶ່ງ ຍັງບໍ່ຖືກຍູ້ຖອຍ. ເພາະສະນັ້ນ, ໜ້າທີ່ທີ່ວາງອອກໃຫ້ຂະບວນການແມ່ຍິງແລະສະຫະພັນແມ່ຍິງຫວຽດນາມ ແມ່ນໜັກໜ່ວງທີ່ສຸດ. ຂ້າພະເຈົ້າເຫັນດີເຫັນພ້ອມນຳທິດທາງ, ໜ້າທີ່ຂອງສະໄໝ 2017 – 2022 ທີ່ຄະນະບໍລິຫານງານສະຫະພັນແມ່ຍິງຊຸດທີ XI ໄດ້ນຳສະເໜີຕໍ່ກອງປະຊຸມໃຫຍ່, ພິເສດແມ່ນທິດທາງ, ຈຸດໝາຍ ແລະ ບັນດາຂອດບຸກທະລຸ, ບັນດາໜ້າທີ່ຈຸດສຸມໃຈກາງ. ຂ້າພະເຈົ້າຂໍເນັ້ນໜັກ, ເຈາະຈິ້ມຕື່ມອີກບາງບັນຫາ ເພື່ອໃຫ້ກອງປະຊຸມໃຫຍ່ປຶກສາຫາລື, ພິຈາລະນາ, ຕົກລົງ, ລະອຽດຄື:
ທີ່ໜຶ່ງ, ສະຫະພັນແມ່ຍິງຫວຽດນາມຕ້ອງກຳແໜ້ນ ແລະ ເຊື່ອມຊືມຢ່າງເລິກເຊິ່ງ ບັນດາທັດສະນະ, ແນວຄິດຊີ້ນຳ ຂອງມະຕິກອງປະຊຸມໃຫຍ່ ຄັ້ງທີ XII ຂອງພັກ; ສະຫຼຸບສັງລວມການປະຕິບັດບັນດາຄຳສັ່ງ, ມະຕິຕົກລົງທີ່ກ່ຽວຂ້ອງເຖິງການເຄື່ອນໄຫວໃນພາກຕົວຈິງ ຂອງຂະບວນການແມ່ຍິງ ແລະ ສະຫະພັນແມ່ຍິງເພື່ອມີບັນດາມາດຕະການອັນລະອຽດພາໃຫ້ບັນດາແນວຄິດ, ທັດສະນະ, ແຜນນະໂຍບາຍຂອງພັກໄປສູ່ຊີວິດ. ເພີ່ມທະວີວຽກງານໂຄສະນາ, ສຶກສາອົບຮົມ, ຂົນຂວາຍ, ຊວນເຊື່ອບັນດາຊັ້ນຄົນແມ່ຍິງ ເພື່ອປະຕິບັດໃຫ້ໄດ້ດີ ແນວທາງ ແຜນນະໂຍບາຍຂອງພັກ, ນະໂຍບາຍ ກົດໝາຍຂອງລັດ, ເສີມຂະຫຍາຍກຳລັງແຮງ, ທ່າແຮງຂອງແມ່ຍິງໃນທຸກຂົງເຂດ; ພ້ອມທັງເບິ່ງແຍງດູແລກຽດຕິຄຸນ, ສິດທີແລະຜົນປະໂຫຍດທີ່ຊອບທຳຂອງແມ່ຍິງ.
ທີສອງ, ສະຫະພັນແມ່ຍິງຕ້ອງສືບຕໍ່ຈັດຕັ້ງ ແລະ ຍົກສູງຄຸນນະພາບ ບັນດາຂະບວນການແຂ່ງຂັນ, ບັນດາການຂົນຂວາຍ ເພື່ອດຶງດູດເອື້ອຍນ້ອງຈຳນວນຫຼາຍເຂົ້າຮ່ວມ, ປະກອບສ່ວນກໍ່ສ້າງ, ປົກປັກຮັກສາປະເທດຊາດ ກໍ່ຄືເປັນເຈົ້າການແກ້ໄຂບັນດາບັນຫາຂອງແມ່ຍິງຢູ່ຮາກຖານ. ຕ້ອງຄົ້ນຄວ້າ ປຸກລະດົມຂະບວນການທີ່ແທ້ຈິງຫຼາຍກວ່າອີກ ແນໃສ່ຊຸກຍູ້ການປະຕິບັດໜ້າທີ່ການເມືອງ, ພັດທະນາເສດຖະກິດ-ສັງຄົມ, ປຸກລະດົມແມ່ຍິງປະຕິບັດຂະບວນການແຂ່ງຂັນໂດຍສະຫະພັນເປັນຜູ້ຈັດຕັ້ງ. ສະໜັບສະໜູນຂະບວນການ “ທົ່ວປວງຊົນສາມັກຄີກໍ່ສ້າງຊີວິດວັດທະນະທຳ” ແລະ ຂະບວນການຂົນຂວາຍ “ທົ່ວປວງຊົນສາມັກຄີກໍ່ສ້າງຊົນນະບົດໃໝ່, ຕົວເມືອງສີວິໄລ” ຂອງແນວໂຮມປະເທດຊາດຫວຽດນາມ, ບັນດາຂະບວນການຄື ເພື່ອຄົນທຸກຍາກ, ເຮືອນຮັກແພງ, ການຮ່ຳຮຽນແລະປະຕິບັດຕາມແນວຄິດ ແລະ ຄຸນສົມບັດ, ແບບແຜນໂຮ່ຈິມິນ.... ເພີ່ມທະວີການເປັນແບບຢ່າງກ່ຽວກັບວຽກດີ ຄົນເດັ່ນ, ເຜີຍແຜ່ຂະຫຍາຍແບບຢ່າງທີ່ກ້າວໜ້າ.
ທີສາມ, ຍົກສູງບົດບາດຂອງແມ່ຍິງ ແລະ ອົງການຈັດຕັ້ງສະຫະພັນແມ່ຍິງໃນການກໍ່ສ້າງຄອບຄົວ, ພິເສດແມ່ນເອົາໃຈໃສ່ໃນການກໍ່ສ້າງຄອບຄົວວັດທະນະທຳ, ອີ່ມໜຳສຳລານ, ມີຄວາມຜາສຸກ, ກ້າວໜ້າ; ເບິ່ງແຍງດູແລ, ສຶກສາອົບຮົມເດັກນ້ອຍ. ຄຽງຄູ່ກັບຄວາມຮັບຜິດຊອບພົນລະເມືອງ, ແມ່ຍິງຍັງມີຄວາມຮັບຜິດຊອບອັນສູງສົ່ງໃນຄອບຄົວ ດ້ວຍຖານະເປັນແມ່ຜູ້ເກີດລູກເຕົ້າ, ລ້ຽງດູສັ່ງສອນເຊັ່ນຄົນໜຸ່ມນ້ອຍໃຫ້ກາຍເປັນເຈົ້າຂອງປະເທດ. ແມ່ຍິງຕ້ອງເປັນ “ຜູ້ໄຕ້ໄຟໃຫ້ແກ່ຄອບຄົວ”, ບໍ່ພຽງແຕ່ເປັນຄົນເບິ່ງແຍງດູແລຄອບຄົວເທົ່ານັ້ນ ຫາກຍັງຕ້ອງຮູ້ການເຮັດໃຫ້ສະມາຊິກໃນຄອບຄົວມີສັດທາ, ຄວາມຝັກໄຝ່ ແລະ ມີຄວາມມຸ່ງຫວັງ. ສະຫະພັນອມ່ຍິງຂັ້ນຕ່າງໆຕ້ອງສືບຕໍ່ຈັດຕັ້ງ, ແນະນຳ, ຊ່ວຍເຫຼືອແມ່ຍິງປະຕິບັດບັນດານະໂຍບາຍກ່ຽວກັບການສົມລົດ ແລະ ຄອບຄົວ, ເບິ່ງແຍງດູແລສຸຂະພາບ, ປົກປັກຮັກສາແມ່ແລະເດັກ, ຮັກສາສະພາບແວດລ້ອມ... ປະສານສົມທົບກັບບັນດາຂັ້ນ, ຂະແໜງການ, ອົງການຈັດຕັ້ງຕ່າງໆ, ສຶກສາບຳລຸງໃຫ້ແມ່ຍິງກ່ຽວກັບຄວາມຮູ້ດ້ານການລ້ຽງດູສັ່ງສອນລູກຫຼານ, ຈັດຕັ້ງຊີວິດຄອບຄົວ, ຮັກສາ ແລະ ເສີມຂະຫຍາຍເອກະລັກວັດທະນະທຳແຫ່ງຊາດ, ຮັກສາຮີກຄອງປະເພນີ, ມູນເຊື້ອອັນດີງາມຂອງແມ່ຍິງຫວຽດນາມ. ຍົກສູງຄວາມເມດຕາກະລຸນາ, ຄວາມອ່ອນໂຍນອະນຸໂລມ, ຄຸນສົມບັດອ່ອນນ້ອມ, ຈິດໃຈສາມັກຄີ, ນັບຖືຖະໜຸຖະໜອມ, ຊ່ວຍເຫຼືອເຊິ່ງກັນແລະກັນ, ເປັນຕົ້ນແມ່ນໃນເວລາທີ່ພົບຄວາມຫຍຸ້ງຍາກ, ຕົກທຸກໄດ້ຍາກ; ກ່າວປະນາມຕໍ່ບັນດາການກະທຳທີ່ບໍ່ມີຄຸນສົມບັດ, ບໍ່ມີຄວາມຮັບຜິດຊອບໃນຄອບຄົວ.
ທີສີ່, ສຸມໃສ່ປະຕິບັດບັນດາມາດຕະການເພື່ອກໍ່ສ້າງແມ່ຍິງຫວຽດນາມທີ່ພັດທະນາຮອບດ້ານກ່ຽວກັບຈິນຕະນາການ, ຄຸນສົມບັດ, ກຳລັງຮ່າງກາຍ, ຈິດໃຈ, ຄວາມສາມາດປະດິດສ້າງ, ຈິດສຳນຶກພົບລະເມືອງ; ເພື່ອຕອບສະໜອງຄວາມຮຽກຮ້ອງຂອງໄລຍະແຫ່ງການຍູ້ແຮງການຫັນເປັນອຸດສາຫະກຳ ທັນສະໄໝ ແລະ ເຊື່ອມໂຍງສາກົນ. ຍົກສູງຄຸນນະພາບຂອງຖັນແຖວພະນັກງານສະຫະພັນແມ່ຍິງຂັ້ນຕ່າງໆ, ຕອບສະໜອງຄວາມຕ້ອງການຂອງວຽກງານສະຫະພັນໃນໄລຍະໃໝ່. ກໍ່ສ້າງຖັນແຖວະພະນັກງານສະຫະພັນແມ່ຍິງທີ່ມີຫຼັກໝັ້ນການເມືອງເຂັ້ມແຂງ, ຄຸນສົມບັດສິນທຳດີ, ມີຈິນຕະນາການປະດິດສ້າງ, ຕັ້ງໜ້າພະຍາຍາມ, ມີຄວາມຮັບຜິດຊອບສູງ ຕໍ່ວຽກງານສະຫະພັນ; ມີລະດັບຄວາມຮູ້ດ້ານວິຊາການ, ວິຊາສະເພາະ; ມີມາດຕະການຂົນຂວາຍແມ່ຍິງ. ເອົາໃຈໃສ່ການບຳລຸງກໍ່ສ້າງພະນັກງານສະຫະພັນແມ່ຍິງໂດຍຜ່ານການເຄື່ອນໄຫວໃນພາກຕົວຈິງ. ຄົ້ນເຜີຍ, ບຳລຸງອົບຮົມ, ຄັດເລືອກເອື້ອຍນ້ອງແມ່ຍິງທີ່ມີເງື່ອນໄຂພຽງພໍ ເພື່ອສະເໜີໃຫ້ເຂົ້າຮ່ວມຄະນະພັກ, ອຳນາດການປົກຄອງ ແລະ ບັນດາພະແນກ, ກະຊວງ, ຂະແໜງການ ແຕ່ສູນກາງຈົນຮອດຮາກຖານ, ເພື່ອປະກອບສ່ວນເຂົ້າໃນການກໍ່ສ້າງຖັນແຖວພະນັກງານການນຳ, ການຄຸ້ມຄອງ, ຕອບສະໜອງຄວາມຮຽກຮ້ອງຕ້ອງການຍູ້ແຮງພາລະກິດການຫັນປະເທດເປັນອຸດສາຫະກຳ ທັນສະໄໝ.
ທີຫ້າ, ສືບຕໍ່ປ່ຽນແປງໃໝ່ເນື້ອໃນ, ມາດຕະການການເຄື່ອນໄຫວຂອງສະຫະພັນແມ່ຍິງ ຕາມຈິດໃຈຂອງມະຕິກອງປະຊຸມໃຫຍ່ຄັ້ງທີ XII ຂອງພັກ, ບັນດາມະຕິ, ຄຳສັ່ງຂອງສູນກາງ, ກົມການເມືອງ, ຄະນະເລຂາທິການ ເພື່ອປັບປຸງຈັດຕັ້ງສະຫະພັນແມ່ຍິງໃຫ້ເຂັ້ມແຂງ, ເສີມຂະຫຍາຍຢ່າງຮອບດ້ານ ບົດບາດເປັນຫຼັກແຫຼ່ງໃນວຽກງານຂົນຂວາຍແມ່ຍິງ. ຫັນເນື້ອໃນການເຄື່ອນໄຫວເປັນຫຼາຍຮູບຫຼາຍແບບ ແນໃສ່ຕອບສະໜອງຄວາມຕ້ອງການຂອງແມ່ຍິງທຸກຊັ້ນຄົນ ຢ່າງແທ້ຈິງແລະມີປະສິດທິຜົນ. ຫັນການເຄື່ອນໄຫວລົງສູ່ຮາກຖານ, ເຂດຊຸມຊົນຢ່າງແຂງແຮງ; ດັດແປງວຽກງານຊີ້ນຳ, ບັນຊາການ; ກຳນົດຢ່າງຈະແຈ້ງໜ້າທີ່ຈຸດສຸມໃຈກາງໃນແຕ່ລະໄລຍະ, ສຸມໃສ່ຊີ້ນຳຢ່າງເດັດຂາດ, ສ້າງປະສິດທິຜົນຢ່າງຈະແຈ້ງ, ຫຼິກເວັ້ນການເຮັດແບບຮູບການ, ໂອ້ອວດ, ແບບການບໍລິຫານ ໃນການເຄື່ອນໄຫວຂອງສະຫະພັນ. ຖືເອົາຄວາມຜາສຸກ, ປະສິດທິຜົນຂອງແມ່ຍິງເປັນຈຸດໝາຍ; ຖືເອົາຄວາມເພິ່ງພໍໃຈຂອງແມ່ຍິງເປັນສິ່ງວັດແທກຄຸນນະພາບ, ປະສິດທິຜົນແຫ່ງການເຄື່ອນໄຫວຂອງສະຫະພັນ.
ທີຫົກ, ກອງປະຊຸມຄັ້ງທີສີ່ຂອງຄະນະບໍລິຫານງານສູນກາງພັກຊຸດ XII ຫາກໍ່ປະກາດໃຊ້ມະຕິຕົກລົງ ວ່າດ້ວຍ ເພີ່ມທະວີການກໍ່ສ້າງ, ດັດແປງພັກ; ສະກັດກັ້ນ, ຍູ້ໃຫ້ຖອຍຄວາມຊຸດໂຊມທາງດ້ານແນວຄິດການເມືອງ, ຄຸນສົມບັດ, ແບບແຜນດຳລົງຊີວິດ, ບັນດາປະກົດການ “ຜັນປ່ຽນດ້ວຍຕົນເອງ”, “ປ່ຽນແປງດ້ວຍຕົນເອງ” ຢູ່ພາຍໃນ. ນີ້ແມ່ນມະຕິສະບັບໜຶ່ງທີ່ສຳຄັນທີ່ສຸດ, ເວົ້າເຖິງບັນຫາທີ່ທັງເປັນພື້ນຖານ ທັງຮີບດ່ວນ, ທີ່ໄດ້ພະນັກງານ, ສະມາຊິກພັກ ແລະ ປະຊາຊົນເປັນຈຳນວນຫຼວງຫຼາຍ ເອົາໃຈໃສ່ແລະຊົມເຊີຍເປັນພິເສດ. ສະຫະພັນແມ່ຍິງຫວຽດນາມຕ້ອງຈັດຕັ້ງຢ່າງເຂັ້ມງວດ ການຜັນຂະຫຍາຍມະຕິຂອງສູນກາງ, ແຜນການປະຕິບັດມະຕິຂອງກົມການເມືອງ ເຖິງພະນັກງານ, ສະມາຊິກຂອງສະຫະພັນທຸກຄົນ. ສະຫະພັນແມ່ຍິງຕ້ອງປ່ຽນແປງໃໝ່ເນື້ອໃນ ແລະ ວິທີການເຄື່ອນໄຫວ, ໄປສູ່ລວງເລິກໃນການອົບຮົມສຶກສາ, ບຳລຸງກໍ່ສ້າງ, ປຸກລະດົມສະມາຊິກໃຫ້ເສີມຂະຫຍາຍສິດເປັນເຈົ້າ, ປະຕິບັດຢ່າງຕັ້ງໜ້າ ມີປະສິດທິຜົນ ວຽກງານຕິດຕາມກວດກາ, ວິຈານສັງຄົມ, ເຂົ້າຮ່ວມການກໍ່ສ້າງພັກ, ກໍ່ສ້າງອຳນາດການປົກຄອງ, ເຂົ້າຮ່ວມບັນດາການເຄື່ອນໄຫວດ້ານການເມືອງ-ສັງຄົມ ດ້ວຍຄວາມຮັບຜິດຊອບຢ່າງພຽງພໍຂອງຜູ້ເປັນເຈົ້າຂອງ. ຍືດໝັ້ນ, ຕັ້ງໜ້າເຮັດໃຫ້ຖັນແຖວມີຄວາມປອດໃສຂາວສະອາດ, ແກ້ໄຂບັນດາປະກົດການຊຸດໂຊມ, ເສື່ອມເສຍຄຸນສົມບັດ, ແບບແຜນດຳລົງຊີວິດ; ເປັນເຈົ້າການຄົ້ນເຜີຍ ແລະ ເຂົ້າຮ່ວມໃນການຕໍ່ຕ້ານສະກັດກັັ້ນສະພາບການສໍ້ລາດບັງຫຼວງ, ຄວາມຫຍໍ້ທໍ້, ການຟຸມເຟືອຍໃນສັງຄົມ; ສະກັດກັ້ນບັນດາຄວາມຫຍໍ້ທໍ້ໃນຄອບຄົວຕົນເອງ, ໃນຍາດຕິພີ່ນ້ອງຂອງຕົນ. ເພີ່ມທະວີການພົວພັນແໜ້ນແຟ້ນກັບພັກ, ລັດ ແລະ ປະຊາຊົນ; ປັບປຸງຄວາມໄວ້ເນື້ອເຊື່ອໃຈຂອງປະຊາຊົນຕໍ່ພັກ, ລັດ ແລະ ລະບອບການເມືອງ.
ທີ່ກອງປະຊຸມໃຫຍ່ຄັ້ງນີ້, ພ້ອມກັບການປະກອບຄວາມຄິດເຫັນເຂົ້າໃນບົດລາຍງານການເມືອງ, ກົດລະບຽບຂອງສະຫະພັນແມ່ຍິງ (ສະບັບປ່ຽນແປງ, ປັບປຸງ), ຂ້າພະເຈົ້າຂໍສະເໜີວ່າ ດ້ວຍຈິດໃຈຄວາມຮັບຜິດຊອບສູງ, ກອງປະຊຸມໃຫຍ່ຈະປຶກສາສົນທະນາຢ່າງມີປະຊາທິປະໄຕ, ມີສະຕິບັນຍາ, ຄັດເລືອກຢ່າງສະຫຼາດ ເພື່ອເລືອກຕັ້ງຄະນະບໍລິຫານງານສູນກາງສະຫະພັນແມ່ຍິງຊຸດທີ XII ລວມມີບັນດາສະຫາຍທີ່ມີຄຸນສົມບັດສິນທຳ, ຄວາມສາມາດ, ມີອິດທິພົນ, ຕັ້ງໜ້າ ແລະ ມີຄວາມຮັບຜິດຊອບສູງ, ມີສຸຂະພາບ ເພື່ອນຳພາຂະບວນການ ແລະ ວຽກງານຂອງສະຫະພັນໃນສະໄໝທີ່ຈະມາເຖິງ; ຕ້ອງເອົາໃຈໃສ່ເຖິງໂຄງປະກອບ, ອັດຕາສ່ວນພະນັກງານແມ່ຍິງເປັນຄົນຊົນເຜົ່າສ່ວນນ້ອຍ, ກຳມະກອນ, ຜູ້ອອກແຮງງານ ແລະ ພະນັກງານໜຸ່ມທີ່ມີແງ່ຫວັງ.
ເນື່ອງໃນໂອກາດນີ້ ຂ້າພະເຈົ້າຂໍສະເໜີໃຫ້ຄະນະພັກ, ອຳນາດການປົກຄອງຂັ້ນຕ່າງໆ, ບັນດາຂະແໜງການ ຕ້ອງເຊື່ອມຊືມໃຫ້ເລິກເຊິ່ງ ກ່ຽວກັບທັດສະນະ, ຈຸດໝາຍຂອງວຽກງານແມ່ຍິງໃນສະພາບການໃໝ່, ຈັດຕັ້ງນຳພາກໍ່ຄືກໍ່ສ້າງບັນດາໂຄງການ, ແຜນການເຄື່ອນໄຫວຢ່າງລະອຽດ ເພື່ອສ້າງບາດກ້າວຫັນປ່ຽນຢ່າງຈະແຈ້ງ ກ່ຽວກັບຄຸນນະພາບ, ປະສິດທິຜົນວຽກງານແມ່ຍິງ ຢູ່ແຕ່ລະຂະແໜງການ, ທ້ອງຖີ່ນ, ກົມກອງ; ເອົາໃຈໃສ່ໃນການກໍ່ສ້າງ, ປັບປຸງອົງການຈັດຕັ້ງ, ຍົກສູງຄຸນນະພາບ, ປະສິດທິຜົນແຫ່ງການເຄື່ອນໄຫວຂອງສະຫະພັນແມ່ຍິງຂັ້ນຕ່າງໆ. ບັນດາອົງການຈັດຕັ້ງຂອງພັກ, ລັດ, ແນວໂຮມປະເທດຊາດ, ບັນດາອົງການຈັດຕັ້ງ, ອົງການສັງຄົມ, ອົງການສື່ມວນຊົນ ຕ້ອງເພີ່ມທະວີການສຶກສາ ເພື່ອຍົກສູງຄວາມຮັບຮູ້ກ່ຽວກັບບັນຫາເພດ ແລະ ສະຕິຄວາມຮັບຜິດຊອບກ່ຽວກັບການປະຕິບັດຄວາມສະເໝີພາບຍິງ-ຊາຍ ໃຫ້ແກ່ພະນັກງານ, ສະມາຊິກພັກ, ປະຊາຊົນທຸກຊັ້ນວັນນະ. ກໍ່ສ້າງກ່ຽວກັບທ່າທີນັບຖື, ຍ້ອງຍໍຊົມເຊີຍ, ປົກປັກຮັກສາແມ່ ຍິງໃນທົ່ວສັງຄົມ; ແບບແຜນປະພຶດທີ່ມີຄວາມອະລິຍະທຳ, ວັດທະນະທຳ ຕໍ່ແມ່ຍິງ. ຕ້ອງເອົາໃຈໃສ່ໂຄສະນາສົ່ງເສີມ ແມ່ຍິງທີ່ເປັນແບບຢ່າງກ້າວໜ້າ; ມີການຕຳໜິວິພາກ, ຕໍ່ສູ້ຕ້ານແນວຄິດດູຖູກດູໝິ່ນແມ່ຍິງ, ບັນດາການກະທຳຈຳແນກການປະພຶດ, ສວຍໃຊ້, ແຕະຕ້ອງກຽດເປັນມະນຸດຂອງແມ່ຍິງ.
ພວກເຮົາເຊື່ອໝັ້ນວ່າ, ພາຍຫຼັງກອງປະຊຸມໃຫຍ່ຄັ້ງນີ້, ຂະບວນການແມ່ຍິງຫວຽດນາມຈະມີບາດກ້າວຂະຫຍາຍຕົວໃໝ່ທີ່ແຂງແຮງກວ່າອີກ; ການເຄື່ອນໄຫວຂອງສະຫະພັນແມ່ຍິງຫວຽດນາມຈະມີຄວາມເບັ່ງບານດ້ວຍຫຼາຍສີສັນທີ່ສວຍງາມ, ປະກອບສ່ວນຢ່າງສົມກຽດເຂົ້າໃນການປະຕິບັດມະຕິກອງປະຊຸມໃຫຍ່ຜູ້ແທນທົ່ວປະເທດຄັ້ງທີ XII ຂອງພັກໃຫ້ສຳເລັດມີໄຊ, ເຮັດໃຫ້ຫວຽດນາມນັບມື້ນັບຮັ່ງມີເຂັ້ມແຂງ, ມີປະຊາທິປະໄຕ, ຍຸຕິທຳ, ສີວິໄລ, ກ້າວຢ່າງໜັກແໜ້ນຂຶ້ນສູ່ສັງຄົມນິຍົມ./.
ໂດຍ ຫງວຽນຝູຈ້ອງ
ເລຂາທິການໃຫຍ່ຄະນະບໍລິຫານງານສູນກາງພັກກອມມູນິດຫວຽດນາມ
----------------------------------------------
* ຫົວຂໍ້ໂດຍວາລາສານກອມມູນິດເປັນຜູ້ແຕ່ງ.
(1) ໂຮ່ຈີມິນ: ນິພົນຄົບຊຸດ, ສຳນັກພິມຈຳໝ່າຍການເມືອງແຫ່ງຊາດ - ຊື້ເທິດ, ຮ່າໂນ້ຍ, 2011, ເຫຼັ້ມ 7, ໜ້າ 340.